ปธน.บารัค โอบาม่า สนับสนุนให้รวมคนรักเพศเดียวกัน เข้ามาในการทหารของสหรัฐ
เจ้าหน้าที่ระดับสูงของทางการทหารสหรัฐ สนับสนุนความต้องการของประธานาธิบดีบารัค โอบามา ที่จะรวมคนรักเพศเดียวกันอย่างเปิดเผย เข้ามาในการทห
พลเรือเอก Mike Mullen ประธานคณะผู้บัญชาการทหารสหรัฐแถลงเรื่องนี้ต่อคณะกรรมาธิการ ด้านกำลังรบของวุฒิสภาเมื่อวันอังคารหลังจากที่รัฐมนตรีว่าการกระทรวงกลาโหม Robert Gates ประกาศการจัดตั้งคณะกรรมการขึ้นมาศึกษาประเด็นเรื่องนี้และเสนอแผนการที่เป็นทางการ ตำแหน่งประธานคณะผู้บัญชาการทหารสหรัฐนั้นมีอิทธิพลมหาศาลในบรรดาเจ้าหน้าที่ทหารและเป็นที่ปรึกษาทางทหารระดับสูงสุดของประธานาธิบดี พลเรือเอก Mike Mullen ประธานคณะผู้บัญชาการทหาร ไม่เคยแสดงความคิดเห็นส่วนตัวมาก่อนในเรื่องการรับคนรักเพศเดียวกัน หรือลักเพศอย่างเปิดเผยเข้ามาเป็นทหารดังนั้นคำแถลงสนับสนุนของเขาในเรื่องนี้ จึงมีความหนักแน่น เป็นที่สะดุดใจอย่างไม่คาดกัน เขากล่าวในการแถลงปากคำต่อคณะกรรมาธิการด้านกำลังรบของวุฒิสภาว่า เป็นความเชื่อส่วนตัวของเขาที่ว่าการยอมรับชาย และหญิงผู้รักเพศเดียวกัน เข้ามาเป็นทหารอย่างเปิดเผยนั้น จะเป็นเรื่องที่ถูกต้องและเชื่อว่าทหารทั้งหลาย จะยอมรับการมีเพื่อนทหาร ที่เป็นคนรักเพศเดียวกันอย่างเปิดเผย และเขาสนับสนุนแผนการ ที่ให้มีการจัดตั้งคณะกรรมการระดับสูงขึ้นมาศึกษาพิจารณาเรื่องนี้ รวมทั้งวิธีการรับคนเหล่านี้เข้ามาตลอดจนผลกระทบที่จะมีต่อความพร้อมทางทหาร รัฐมนตรีว่าการกระทรวงกลาโหมRobert Gates กล่าวว่าคณะกรรมการซึ่งจะนำโดยทนายความใหญ่ ของกระทรวงกลาโหม และเจ้าหน้าที่ทหารระดับนายพล4 ดาวหรือนายพลเอกกองทัพบกคณะนี้ จะศึกษาพิจารณาผลกระทบ ที่เรื่องนี้อาจมีต่อความเปลี่ยนแปลงในกฏหมายว่าด้วยความมีประสิทธิภาพทางทหาร รวมทั้งผลกระทบที่จะมีต่อการรวมตัว เป็นหมวดหมู่ของหน่วยทหารและประเด็นอื่นๆ ที่มีความสำคัญอย่างยิ่ง ต่อการปฏิบัติงานของกำลังทหาร นอกจากนั้น จะพัฒนาวิธีการที่จะลด และจัดการผลกระทบในทางลบด้วยเป้าหมายสำคัญคือ การลดความสับสนยุ่งเหยิง และการแบ่งฝักแบ่งฝ่ายในกองทหารโดยเฉพาะในกรณีที่อยู่ในแนวหน้า อย่างไรก็ตามเป็นที่ยอมรับกันว่ารัฐสภาจะเป็นผู้ตัดสินใจขั้นสุดท้ายในเรื่องนี้ ตามกฏหมายที่มีอยู่ขณะนี้นั้นชายและหญิงรักเพศเดียวกันหรือคนลักเพศ จะเข้าเป็นทหารได้หากเก็บเรื่องนี้เป็นความลับ กฏหมายซึ่งเป็นที่รู้จักกันว่า "Don't Ask, Don't Tell" หรือ "ไม่ถาม ไม่บอก" นั้นทหารอาจถูกปลดได้ หากผู้บัญชาการพบว่า เป็นคนลักเพศ ปีหนึ่ง ๆ มีทหารที่ถูกปลดราว800 คนเพราะเรื่องนี้ ในการรับฟังการแถลงปากคำของคณะกรรมาธิการด้านกำลังรบ ของวุฒิสภาเมื่อวันอังคารสมาชิกบางคนสนับสนุนแผนการนี้ วุฒิสมาชิก Carl Levin ประธานคณะกรรมาธิการชุดนี้กล่าวว่า การเลิกนโยบายที่มีอยู่จะช่วยปรับปรุงขีดความสามารถของการทหาร และสะท้อนพันธกรณี ในเรื่องการมีโอกาสเท่าเทียมกันและเขาเห็นด้วย กับประธานาธิบดีโอบามา ที่กล่าวในการแถลงแสดงภาวะสหรัฐว่ารัฐบาลจะแก้นโยบายที่แบ่งแยกถือปฏิบัตินี้ ในบรรดาสมาชิกที่คัดค้านอย่างแข็งขันนั้นมีวุฒิสมาชิก John McCain แห่งพรรครีพับลิกัน ผู้เคยสมัครรับเลือกตั้งประธานาธิบดีแข่งกับประธานาธิบดีโอบามารวมอยู่ด้วย ส.ว. McCainซึ่งเป็นทหารผ่านศึก ของกองทัพเรือกล่าวว่า นโยบายที่มีอยู่นั้นแม้จะไม่สมบูรณ์เพรียบพร้อม แต่ก็มีประสิทธิภาพ ช่วยบรรเทาความตึงเครียด ระหว่างความต้องการของคนกลุ่มน้อยกับผลประโยชน์ในวงกว้างกว่า ของทหารซึ่งล้วนอาสาสมัคร เข้ามาทำงานในกองทัพทั้งหมดที่อาจก่อให้เกิดความสับสนยุ่งเหยิงขึ้นได้ และว่าในทัศนะของเขานั้น การเสนอเรื่องนี้มีขึ้นผิดเวลาซึ่งจะทำให้มีความตึงเครียดมากขึ้น ต่อกองทัพ และจะทำให้มีความเสี่ยง ในด้านความมีประสิทธิภาพของทางการทหาร อย่างไรก็ตามส.ว. McCain ยอมรับว่า คนรักเพศเดียวกันทำงานอย่างน่าชื่นชมในกองทัพสหรัฐ แต่เขากล่าวว่า กฏหมายที่มีอยู่ตอนนี้ก็ทำให้คนเหล่านั้น สามารถทำงานโดยไม่มีความสับสนยุ่งเหยิงได้